De Lille oorleef weerKaapstad-burgemeester Patricia de Lille Foto: Phando Jikelo/African News Agency Die DA se nagmerrie oor die hantering van die dissiplinêre proses teen die Kaapse burgemeester, Patricia de Lille, duur voort met die party se federale dagbestuur wat nou regsadvies inwin oor die saak. Die federale dagbestuur (FedEx) moes hierdie naweek ‘n besluit neem oor die verdere stappe teen De Lille, en as die regsposisie oor die party se omstrede nuwe terugroepklousule seker was, was dit nou reeds afgehandel. Maar die ondervoorsitter van die DA se federale raad, Natasha Mazzone, het Saterdagmiddag deur ‘n mediaverklaring aangekondig dat die federale dagbestuur volgende week weer sal vergader om die regsargumente wat De Lille opgestel het, te oorweeg en advies daaroor in te win. Daar is tans twee sake soortgelyk aan De Lille se kwessie, waar die DA twee van sy stadsraadslede uit hul uitvoerende posisies wil verwyder. Rhenda Stephan, burgemeester van die Matzikama-munisipaliteit in Vredendal, se versoek om meer tyd om haar saak voor te berei is toegestaan, en in die geval van Donovan Joubert, speaker van Stellenbosch, het die federale dagbestuur toestemming gegee dat die DA-koukus kan voortgaan met ‘n mosie van wantroue in hom. Die federale dagbestuur moes ŉ besluit neem wat betref ŉ mosie van wantroue in die burgemeester deur die koukus nadat meer as 70% van die koukuslede aangedui het dat hulle vertroue in De Lille as burgemeester verloor het. Van die redes sluit in dat sy na bewering herhaaldelik die gedragskode vir raadslede en die grondwet van die DA oortree het, die DA se naam glo beswadder het en die voorwaardes van haar skorsing oortree het, het Mazzone gesê.